Fa re feta ka tsa podi ya tsela, ga twe nako ele fa batho bangwe ba tlhasetswe, ba thubelwa matlo mo Mogoditshane go twe ba itseetse lefatshe fela, ba sa kopa ba bewa sentle, mongwe golo gongwe a botsa gore a le Bakwena ba a thubelwa. Ga twe, karabo ya re, go ntse jalo, mongwe le mongwe yo a ipeileng fela, a sa kopa a bewa ke lekgotla la kabo ditsha, o a thubelwa. Go utlwa se, yo o neng a botsa yole, a fetola ka gore fa go ntse jalo, mongwe le mongwe a thubelwa, puso ga e dire sentle. Ga twe a tswelela a re, Bakwena bone ba ka bo ba sa thubelwe ka ba mo ga bone, mo Kweneng. Fa re ntse re utlwa, a tswelela a re, go ka bo go thubelwa batho ba sele fela, e seng Bakwena, gore bao ba tle ba boele magaeng a bone go na le go a tlogela a tswa matlotla. Polelo ele, e kaya fa se e le sone selelo kwa Matlhakola le Mokungwana. Jaaka re setse re utlwile, bana ba diegelwa go bewa ditsha mo gae mme ba felele ba di bona mo metseng e sele. Jaanong kwa morago kwa, selelo e nne gore bana bao ba dira ditlhabololo kwa metseng e sele, ba e godise, fa kwa gae gone go se na dipe ditlhabolo le motse o sa gole. E nne nnete; motse o ka gola jang, wa tlhabologa jang, beng ba one ba faletse, ba ile le